**ATMINTINĖ NORINTIEMS GAUTI LEIDIMĄ ATLIEKOMS VEŽTI PAGAL REGLAMENTĄ 1013/2006**

**Ar atliekoms vežti reikalingas leidimas, ar galima vežti supaprastinta procedūra pildant Reglamento 1013/2006 dėl atliekų vežimo (toliau - Reglamentas) VII priedą?**

Į Lietuvą importuojant (įvežant) ir iš Lietuvos eksportuojant (išvežant) atliekas, atliekų tarpvalstybiniai vežimai vykdomi vadovaujantis Reglamentu, kuris nustato atliekų vežimo procedūrų ir kontrolės režimą, priklausantį nuo atliekų kilmės, paskirties vietos ir vežimo maršruto, vežamų atliekų tipo ir jų tvarkymo būdo paskirties vietoje. Jeigu atlieka priklauso „Žaliajam sąrašui“ pagal Bazelio konvenciją ir yra skirta naudojimui taikoma supaprastinta procedūra: pildomas VII priedas pagal Reglamento 18 straipsnį (atliekų vežimą lydintis dokumentas) (toliau – VII priedas). Atliekoms esančioms „Gintariniame sąraše“ pagal Bazelio konvenciją ir skirtoms šalinti taikoma išankstinio raštiško pranešimo ir leidimo procedūra (toliau – Leidimas) vadovaujantis Reglamentu.

**Kaip pildyti Reglamento VII priedą?**

Korespondentų gairėse Nr. 10 (toliau- Gairės) nurodyta, kaip reikėtų pildyti VII priedą. Nuorodą į Gaires galite rasti čia (Anglų kalba), neoficialų vertimą į lietuvių kalbą galite rasti čia.

<https://ec.europa.eu/environment/waste/shipments/guidance.htm>

nuoroda į išverstas gaires

Kaip pildyti GPAIS sistemoje VII priedo dokumentą – galite rasti čia.(puslapio apačioje- „[Tarpvalstybiniai atliekų vežimai](https://www.gpais.eu/documents/20143/37003658/GPAIS+vartotojo+vadovas_TAV.pdf/a819d687-853a-d1b6-74c2-63b196d23330)”)

<https://www.gpais.eu/pagalba>

**Dažnai kyla klausimų ką reikia įrašyti į VII priedo pirmą langelį** - į jį rašomas asmuo, priklausantis atliekų išsiuntimo šalies jurisdikcijai (jeigu pasitaiko toks atvejis, kai realiai atliekų vežimą organizuoja atliekų gavėjas - vis tiek pirmame langelyje įrašomas atliekų išsiuntimo šalies jurisdikcijai priklausantis asmuo).

**Svarbu!**

Jei atliekos vežamos ar perduodamos per tarpininkus- tarpininkas turi priklausyti tik atliekų išsiuntimo šalies jurisdikcijai arba atliekų gavimo šalies jurisdikcijai vadovaujantis Reglamento nuostatomis. Pildant VII priedą: 1 langelio šalis turi sutapti su 6 langelio šalimi ir 2 langelio šalis turi sutapti su 7 langelio šalimi.

**Nuo ko pradėti, norint gauti leidimą atliekoms vežti?**

Dokumentus reikia teikti vadovaujantis Reglamento II priedo 1 dalies punktais (daugelis šios informacijos punktų užpildomi notifikacijos formoje (Reglamento IA priedas), kitus dokumentus reikia teikti papildomai.

Pirmas žingsnis norint gauti leidimui yra užpildytus priedus IA ir IB su kitais reikiamais dokumentais, nurodytais Reglamento II priedo 1 dalyje, pateikti atliekų išsiuntimo kompetentingai institucijai. Kompetentingų institucijų sąrašą galite rasti čia.

<https://ec.europa.eu/environment/waste/shipments/links.htm>

Dokumentus pildo ir teikia asmuo, priklausantis atliekų išsiuntimo šalies jurisdikcijai. Jei Lietuvos juridinis asmuo nori atsivežti atliekų į Lietuvą, jis kreipiasi į savo partnerius, kurie teikia dokumentus savo šalies kompetentingai institucijai. Suderinti dokumentai su kompetentingos institucijos lydraščiu siunčiami susijusių šalių (paskirties ir tranzito)kompetentingoms institucijoms. Lietuvoje Aplinkos apsaugos agentūra paskirta kompetentinga institucija.

Kiekvienos šalies kompetentinga institucija leidimus išduoda autonomiškai, todėl atliekų vežimas galimas tik gavus visų šalių leidimus.

**Kokie reikalingi papildomi dokumentai Leidimui gauti?**

Eksportuojant/išvežant atliekas visi dokumentai derinami per GPAIS.eu. Pirmiausia suderinama garantijos suma vadovaujantis Aplinkos ministro įsakymu

<https://e-seimas.lrs.lt/portal/legalAct/lt/TAD/TAIS.270621/asr>

Suderinus garantijos sumą, pildoma informacija (iš Reglamento II priedo 1 dalies) GPAIS.eu TAV (tarpvalstybiniai atliekų vežimai) modulyje. Pildymo vadovas čia. (puslapio apačioje- „[Tarpvalstybiniai atliekų vežimai](https://www.gpais.eu/documents/20143/37003658/GPAIS+vartotojo+vadovas_TAV.pdf/a819d687-853a-d1b6-74c2-63b196d23330)”)

<https://www.gpais.eu/pagalba>

Eksporto/ išvežimo atveju reikalingas įrenginio, į kurį planuojama vežti atliekas, leidimas, įrodantis, kad įrenginys gali tvarkyti atliekas, kurias planuojate išvežti.

**Vežėjų dokumentai** : registracijos dėl atliekų vežimo įrodymas. Jei vežėjas yra Lietuvos jurisdikcijai priklausantis asmuo – jis turi būti užsiregistravęs ATVR (Atliekų tvarkytojų valstybės registre, atvr.aplinka.lt) vežimo veiklai (S2), tam tikrai atliekai. Jei vežėjas nepriklauso Lietuvos jurisdikcijai – jis turi pateikti įrodymą, kad yra užsiregistravęs bet kurios kitos šalies registre ir turi teisę vežti atliekas.

Vežėjai taip pat turi pateikti galiojančius draudimo dokumentus, kuriuose būtinai turi būti įtrauktas draudimas nuo žalos tretiesiems asmenims.

Jeigu yra daugiau nei 1 vežėjas, pridedamas vežėjų sąrašas su atitinkamais kiekvieno vežėjo dokumentais.

**Sutartis tarp Pranešėjo ir gavėjo:** sutartyje reikėtų nurodyti atliekų kodus, atliekų tvarkymo būdus. Sutartis turi būti galiojanti.

Sutartyje turi būti nurodyti įsipareigojimai:

1. pranešėjo įsipareigojimas pagal Reglamento 22 straipsnį ar 24 straipsnio 2 dalį atsiimti atliekas, jei vežimas, naudojimas ar šalinimas nebuvo baigti taip, kaip buvo numatyta, arba jei buvo vežama neteisėtai;

2. gavėjo įsipareigojimas pagal Reglamento 24 straipsnio 3 dalį naudoti ar pašalinti atliekas, jei jos buvo vežamos neteisėtai;

3. įmonės įrenginio įsipareigojimas pagal Reglamento 16 straipsnio e punktą pateikti pažymėjimą, kad atliekos buvo panaudotos ar pašalintos pagal pranešimą ir jame nustatytas sąlygas bei šio Reglamento reikalavimus (šio punkto gali nebūti, jei leidimo prašoma tik tarpinėms veikloms, įsipareigojimas vykdomas pagal 15 straipsnio nuostatas)

**Jei vežamos atliekos yra skirtos tarpinėms naudojimo (R12, R13) ar šalinimo (D14, D15) veikloms, į sutartį įtraukiami tokie papildomi įsipareigojimai:**

1. paskirties įmonės įrenginio įsipareigojimas pagal Reglamento 15 straipsnio d punktą ir, jei taikoma, pagal 15 straipsnio e punktą pateikti pagal pranešimą ir jame nustatytas sąlygas bei šio Reglamento reikalavimus atlikto atliekų naudojimo ar šalinimo pažymėjimus; ir

2. kai taikytina, gavėjo įsipareigojimas pagal 15 straipsnio f punkto ii papunktį pateikti pirminio išsiuntimo šalies pirminei išsiuntimo kompetentingai institucijai pranešimą

**Maršrutas:** Nurodoma pagrindinis maršrutas ir alternatyvus maršrutas, jeigu nutiktų nenumatytos aplinkybės. Atkreipkite dėmesį, ar maršrute nurodyti įvežimo/išvežimo punktai atitinka punktus, nurodytus priedo IA 15 langelio informaciją.

**Jeigu vežama tarpiniam naudojimui arba šalinimui:** Turi būti nurodyti kiti įrenginiai, kuriuose bus atliekos tvarkomos galutinai, taip pat pateikiami įrodymai (pvz., leidimas), kad tie įrenginiai turi teisę tvarkyti tokias atliekas (Reglamento II priedo 1 dalies 5p).

**Jeigu vežama bet kokiam naudojimui:** Turi būti nurodyta (Reglamento II priedo 1 dalies 20 punktas): a) planuojamas nepanaudojamos frakcijos po naudojimo šalinimo metodas; b) panaudotos medžiagos kiekio santykis su nepanaudojamomis atliekomis; c) apskaičiuotas panaudotos medžiagos kiekis; d) naudojimo kaštai ir nepanaudojamos frakcijos šalinimo kaštai.

**Leidimo galiojimo datos pasirinkimas:** Planuojant atliekas vežti, turėkite mintyje, kad turite gauti visų susijusių kompetentingų institucijų leidimus. Kartais tinkamų dokumentų derinimas užtrunka net iki kelių mėnesių, todėl teikiant dokumentus leidimui gauti, galima nurodyti vėlesnę datą – nebūtinai nuo tos datos, kada teikiate dokumentus. Leidimas išduodamas vieneriems metas (išskyrus išankstinio naudojimo įrenginius), tačiau ne vėlesniam nei pranešime nurodyta laikotarpiui. Tai reiškia, kad jei derinimo procedūra užtruko, leidimas pradės galioti vėliau, nei prašoma, bet galios iki pranešime nurodytos pabaigos datos.